Ő itt van!
Kiről zengett már annyi ének
S kiről, hejh, zeng még rengeteg,
Kiért száz percenttel emelték
Szinházunkban a helyeket,
Kit megtapsolni eljött végre
A száz percentes alkalom:
Az aranyos Klárikáról zeng
─ Szokott helyárakkal ─ dalom.

Nem fogadták fáklyás zenével,
Virághintéssel s noha itt
Nagyon jámbor a fiákker-ló,
Nem fogták ki a lovait.
De mi elmult, nem végképp mult el
És helyrehozni nem nehéz:
Könnyű a lovakat kifogni,
Lehet még máma tüntetés.

Az influenza-járvány elmult,
Ennyi bajunk volt, semmi más,
Most már ezt is pótolni fogja
Az új betegség: Küry-láz.
E betegség a jó vidéken
Ölt olykor súlyos mérveket,
Hatalmába kerít mindenkit:
Gyermeket, ifjat, véneket.

Három napig tart e szokatlan,
Álomriasztó állapot,
Három napig zengnek felőle
Prózában, versben a lapok,
Három napig lesz dupla-ártól
A színház-pénztár megrakott,
Aztán a láz elmúl s beállnak
A rendes, csendes köznapok.

Elbúcsuzik a primadonna,
Hódítni elmegy máshova,
Unalmasan pereg le végképp
A szezon színi-műsora,
Az influenza újra helyt nyer,
Egyéb baj nem lesz semmi más:
Csakhogy, mint egy szép álom, elszáll
A kissé drága Küry-láz.

No, de hagyjuk most a jövendőt,
Mikor oly kedves a jelen, 
Mikor a láz mindenkit elkap
S a lelkesültség végtelen.
Ő itt van! Óh, mily nagy boldogság,
Ez üdvért minden pénz kevés;
Nem is sok, hogyha meggondoljuk,
A száz percentes emelés!...
Versek